CELEX: 32020D2189
Language: lv
Date: 2020-12-18 00:00:00
Title: Padomes Īstenošanas lēmums (ES) 2020/2189 (2020. gada 18. decembris), ar ko Nīderlandei atļauj piemērot īpašu pasākumu,atkāpjoties no 168. un 168.a panta Direktīvā 2006/112/EKpar kopējo pievienotās vērtības nodokļa sistēmu

23.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 434/1
               
            
         PADOMES ĪSTENOŠANAS LĒMUMS (ES) 2020/2189
         (2020. gada 18. decembris),
         ar ko Nīderlandei atļauj piemērot īpašu pasākumu,atkāpjoties no 168. un 168.a panta Direktīvā 2006/112/EKpar kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punkta pirmo daļu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Direktīvas 2006/112/EK 168. pants un 168.a pants reglamentē nodokļa maksātāju tiesības atskaitīt pievienotās vērtības nodokli (“PVN”), kas maksājams par precēm un pakalpojumiem tādos darījumos, par kuriem uzliek nodokli.
                  
               
                     (2)
                  
                  
                     Ar vēstuli, kuras saņemšanu Komisija reģistrēja 2020. gada 30. jūlijā, Nīderlande pieprasīja atļauju piemērot īpašu pasākumu, ar ko atkāpjas no Direktīvas 2006/112/EK 168. panta un 168.a panta (“īpašais pasākums”), nolūkā izslēgt no PVN atskaitīšanas tiesībām PVN, kas maksājams par precēm un pakalpojumiem, ja attiecīgās preces un pakalpojumus vairāk nekā 90 % apmērā izmanto nodokļa maksātāja vai tā darbinieku privātajām vajadzībām vai vispār izmanto ar saimniecisko darbību nesaistītām vajadzībām vai darbībām, kuras nav ekonomiska rakstura darbības.
                  
               
                     (3)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija ar 2020. gada 10. septembra vēstuli pārsūtīja pārējām dalībvalstīm Nīderlandes pieprasījumu. Ar 2020. gada 11. septembra vēstuli Komisija paziņoja Nīderlandei, ka tās rīcībā ir visa informācija, ko tā uzskata par vajadzīgu pieprasījuma izvērtēšanai.
                  
               
                     (4)
                  
                  
                     Īpašā pasākuma mērķis ir vienkāršot PVN uzlikšanu, tādējādi arī novēršot nodokļu nemaksāšanu un izvairīšanos no nodokļu maksāšanas. Galapatēriņa posmā maksājamā nodokļa summa tiek ietekmēta nenozīmīgā apmērā.
                  
               
                     (5)
                  
                  
                     Saskaņā ar Nīderlandes sniegto informāciju juridiskā un faktiskā situācija pamato īpašā pasākuma piemērošanu. Tāpēc būtu jāatļauj Nīderlandei piemērot īpašo pasākumu, taču ierobežojot to līdz 2023. gada 31. decembrim. Laika ierobežojumam vajadzētu būt pietiekamam, lai varētu pārskatīt īpašā pasākuma nepieciešamību un efektivitāti un procentuālo sadalījumu starp izmantojumu saimnieciskās darbības vajadzībām un ar saimniecisko darbību nesaistītām vajadzībām, kas ir īpašā pasākuma pamatā.
                  
               
                     (6)
                  
                  
                     Gadījumā, ja Nīderlande uzskata, ka ir nepieciešams īpašā pasākuma pagarinājums vēl pēc 2023. gada, tai līdz 2023. gada 31. martam būtu jāiesniedz Komisijai pieprasījums kopā ar ziņojumu par īpašā pasākuma piemērošanu, kurā ietverts pārskats par procentuālā sadalījuma likmi.
                  
               
                     (7)
                  
                  
                     Īpašajam pasākumam būs tikai nenozīmīga ietekme uz galapatēriņa posmā iekasēto kopējo nodokļa apjomu un nebūs negatīvas ietekmes uz Savienības pašu resursiem, ko veido iekasētais PVN.
                  
               
                     (8)
                  
                  
                     Tāpēc ir lietderīgi atļaut Nīderlandei piemērot īpašo pasākumu līdz 2023. gada 31. decembrim,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 168. panta un 168.a panta, Nīderlandei ir atļauts izslēgt no PVN atskaitīšanas tiesībām PVN, kas maksājams par precēm un pakalpojumiem, ja attiecīgās preces un pakalpojumus vairāk nekā 90 % apmērā izmanto nodokļa maksātāja vai tā darbinieku privātajām vajadzībām vai vispār izmanto ar saimniecisko darbību nesaistītām vajadzībām vai darbībām, kuras nav ekonomiska rakstura darbības.
         
         
            2. pants
            Šis lēmums stājas spēkā tā paziņošanas dienā.
            To piemēro no 2021. gada 1. janvāra līdz 2023. gada 31. decembrim.
            Ja tiek pieprasīta atļauja pagarināt ar šo lēmumu atļauto īpašo pasākumu, pieprasījumu iesniedz Komisijai līdz 2023. gada 31. martam.
            Kopā ar šādu pieprasījumu iesniedz ziņojumu par īpašā pasākuma piemērošanu, kurā ietver pārskatu par procentuālā sadalījuma likmi, ko piemēro, nosakot tiesības atskaitīt PVN, pamatojoties uz šo lēmumu.
         
         
            3. pants
            Šis lēmums ir adresēts Nīderlandes Karalistei.
         
         
            Briselē, 2020. gada 18. decembrī
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  OV L 347, 11.12.2006., 1. lpp.